Djeca uz Dravu dobila učionicu u prirodi
U Legradu otvoren Edukacijski vodni centar (EVC) Hrvatskih voda za istraživanje rijeke i učenje na terenu
Djeca su uz župane i direktore Hrvatskih voda sudjelovala u rezanju vrpce, a zatim je dvorište postalo mjesto pokusa, promatranja i pitanja o prirodi. Tako je 30. rujna 2026. u Legradu svečano otvoren Edukacijski vodni centar Hrvatskih voda, nedaleko od ušća Mure u Dravu. Nekadašnja vodočuvarnica danas je polazište za nastavu u kojoj se o rijeci uči uz samu rijeku.
[bookmark: _GoBack]Kako nastaje poplava? Što pokazuje uzorak vode? Zašto se obnavljaju rukavci i što pticama znače prirodne riječne obale? U Edukacijskom vodnom centru se takva pitanja povezuju s istraživanjem i opažanjem. Nakon rada u učionici slijedi izlazak na edukacijski put, preko nasipa do rukavca i promatračnice na Dravi.
Rijeka kao mjesto istraživanja
Sadržaji su namijenjeni svim obrazovnim razinama, od vrtića do fakulteta. Djeca mogu uzorkovati vodu i tlo, promatrati biljni i životinjski svijet te upoznavati promjene vodostaja, riječne obale i obranu od poplava. Nastavnici dobivaju prostor u kojem biologiju, kemiju, geografiju, hidrologiju i ekologiju mogu povezati s konkretnim primjerima iz prirode.
Centar je nastao u okviru projekta „DRAVA LIFE – Integrirano upravljanje rijekom“, koji je povezao obnovu riječnih staništa s odgovornim upravljanjem Dravom. Obrazovne aktivnosti ovdje su započele prije svečanog otvorenja. Prema evidenciji Hrvatskih voda, u programima Centra prije otvorenja zabilježeno je više od 600 sudjelovanja djece, nastavnika i stručnih skupina. Na svečanom otvorenju okupilo se još približno 120 djece i 60 odraslih, što pokazuje koliko je zanimanje za učenje uz Dravu već sada veliko. Otvorenju su se, osim desetak osnovnih i srednjih škola te nekoliko susjednih načelnika, odazvali i predstavnici Hrvatskih šuma, Instituta za vode „Josip Juraj Strossmayer“, vodnogospodarske direkcije južnog Podunavlja iz Pečuha, VGO-a za Dunav i donju Dravu iz Osijeka, Građevinskog i Geotehničkog fakulteta Sveučilišta u Zagrebu te Sveučilišta Sjever.
Razvoj prostora predstavio je Milan Rezo, direktor Vodnogospodarskog odjela za Muru i gornju Dravu, a obrazovne aktivnosti upravitelj EVC-a Igor Tošić. Hrvatske vode brinu o objektu, režijama, održavanju i organizaciji korištenja. Programi nastaju suradnjom s obrazovnim ustanovama i stručnjacima, uz velik osobni angažman ljudi koji rado dijele vrijeme i znanje, često i izvan redovnog posla.
Rad na projektu DRAVA LIFE ove je godine dobio i međunarodno priznanje: Hrvatske vode, projektni tim i Igor Tošić osvojili su u Hirošimi dvije zlatne nagrade IPMA Global Awards 2026 za održivo upravljanje projektom.
Osam odgojno-obrazovnih ustanova postalo ambasadorima Centra
Povelje prve generacije ambasadora EVC-a za 2026./2027. uručene su Graditeljskoj, prirodoslovnoj i rudarskoj školi Varaždin, Gimnaziji Fran Galović Koprivnica, osnovnim školama Braća Radić Koprivnica, Gornji Mihaljevec i Legrad, Dječjem vrtiću Dabrić – Podružnici Legrad, Dječjem vrtiću Bajka Varaždin te Geotehničkom fakultetu Sveučilišta u Zagrebu.
Namjera je da se ustanove vraćaju, razvijaju vlastite nastavne sadržaje te Edukacijski vodni centar uključe u redovite programe. Povelje zato označavaju početak dugoročne suradnje, u kojoj učenici iz različitih sredina upoznaju istu rijeku iz novih perspektiva.
Glazbeni program izvele su učenice vokalne skupine OŠ Legrad. Pokazne postaje uz Hrvatske vode i Geotehnički fakultet Sveučilišta u Zagrebu vodile su Međimurska priroda, JU PRIRODA Varaždinske županije i javna ustanova za zaštitu prirode Koprivničko-križevačke županije. Udruga Vêndi i Osnovna škola Mihovil Pavlek Miškina iz Đelekovca izradile su prigodne značke i skulpture ptica bregunica, simbola projekta DRAVA LIFE, a Općina Legrad omogućila je vožnju turističkim električnim vlakićem, što je izazvalo velik interes okupljenih.
Obnovljena zgrada i znanje za nove generacije
Za radove na glavnoj i pomoćnoj zgradi te pripadajućim zahvatima izdvojeno je oko 444 tisuće eura. Uz uređenu učionicu u glavnoj zgradi od 161 četvornog metra i pomoćnu zgradu od 53 četvorna metra, kompleks obuhvaća prostrano zeleno dvorište od 2.000 četvornih metara i sadržaje za rad na otvorenom. Hrvatske vode žele ga razvijati kao trajnu terensku bazu za obrazovanje, stručno usavršavanje i suradnju s lokalnom zajednicom.
Svečanosti su nazočili zamjenik generalnog direktora Hrvatskih voda Davor Vukmirić, župan Varaždinske županije Anđelko Stričak, župan Međimurske županije Matija Posavec, zamjenik župana Koprivničko-križevačke županije Mario Rajn i načelnik Općine Legrad Ivan Sabolić. Vukmirić je u obraćanju posebno naglasio važnost edukacije mladih i prenošenja znanja preko Hrvatskih voda. Domaćini su bili direktor VGO-a za Muru i gornju Dravu Milan Rezo sa zamjenicom Anom Šelimber i voditeljem službe za zaštitu od štetnog djelovanja voda Goranom Martinezom. Otvorenje je održano u godini 150. obljetnice organiziranog upravljanja vodama u Hrvatskoj.
Škole i druge zainteresirane skupine mogu najaviti dolazak na ovoj poveznici ili na Google Kartama te neposredno s Hrvatskim vodama dogovoriti temu i trajanje programa. Vrijednost ovog prostora rast će sa svakim djetetom koje se uz Dravu zaustavi, nešto opazi i poželi razumjeti zašto je tako. Znanje stečeno tim iskustvom ostaje i nakon povratka u školsku klupu.

